নিজস্ব প্রতিবেদন:  চব্বিশ ঘণ্টার খবরের জের। বাগুইআটির অসহায় বৃদ্ধার পাশে দাঁড়াল প্রশাসন। মুখ্যমন্ত্রীর দফতরের নির্দেশে দমদম পুরসভার ভাইস চেয়ারম্যান গেলেন মমতা বাগের বাড়ি। তাঁকে সবরকম সাহায্যের আশ্বাস। অসহায় বার্ধক্যের নির্মম সরণি বেয়ে একলাটি পথ হাঁটেন বাগুইআটির মমতা নাগ। ছেলে-মেয়ে তো থেকেও নেই। সেই ছেলে, যাকে খোকা বলে ডাকত। কোলে নিয়ে আদর। সেই আদরের খোকা বড়ই অনাদরে নিঃসঙ্গতার পঙ্কিল আবর্তে ঠেলে ফেলে দিয়েছে বৃদ্ধা মাকে।চরম অভিমানে মা তাই বৃদ্ধাশ্রমেই চলে যেতে চান। ২৪ ঘণ্টায় সেই খবর সম্প্রচারিত হয়। তারপরই নড়েচড়ে বসে প্রশাসন। ছেলে-মেয়ে যতই নির্মম হোক, প্রশাসন বৃদ্ধাকে কোনওমতেই বৃদ্ধাশ্রমে যেতে দিতে চায় না। অশক্ত শরীর অবলম্বন চায়। ছেলে-মেয়ে হাত ছাড়িয়ে গেলেও হাত বাড়াল প্রশাসন। অসহায় দুটি হাত চেপে ধরতে চায়। দিতে চায় আশ্রয়।